અમેરિકા કેટલું પણ દબાણ લાવે પરંતુ અત્યારે પાકિસ્તાન કાંઇ તેની આતંકવાદી નીતિને તિલાંજલિ આપે એવું નથી લાગતું. બહુ દબાણ વધશે તો એ ચીનના ખોળે જઇને બેસશે. આમેય ચીનને અત્યારે તેના વન બેલ્ટ, વન રૉડ પ્રકલ્પ માટે કોઇ સાથી જોઇએ જ છે. આમ બંને એકમેકને સાથ આપશે. આમાં સૌથી મોટી મોંકાણ ભારત માથે જ થશે. આશ્ચર્યની વાત એ છે કે સમગ્ર વિશ્વ એક વાતે સંમત થાય છે કે પાકિસ્તાન ત્રાસવાદને સાથ આપે છે છતાં ધુરંધર દેશો સહિતના કોઈ દેશ એની સામે મેદાનમાં ઊતરીને પાક ધરતી પર પનાહ લેતા નાપાક ત્રાસવાદને રોકી શકતા નથી. આને કરુણતા કહેવી કે મુત્સદ્દીગીરી? અમેરિકાએ પાકિસ્તાનને આપવામાં આવતી 30 કરોડ ડૉલર એટલે કે લગભગ 2100 કરોડ રૂપિયાની મદદ રદ કરી એનો પાક નેતાઓને એટલો બધો આઘાત લાગ્યો છે કે પાકની અરે દરેક ધર્મ સભામાં પણ અમેરિકા વિરુદ્ધ હદ બહારનો બકવાસ તેમણે ચાલુ કરી દીધો છે. પાક મુલ્લાઓ અને સામાજિક નેતાઓ પણ અમેરિકા વિશે આડેધડ બોલવા લાગ્યા છે. સહાય બંધ કરવાનો નિર્ણય હકીકતમાં અમેરિકન સેનાધિકારીઓનો નિર્ણય છે. પાકિસ્તાન ઉગ્રપંથી જૂથો સામે કાર્યવાહી કરવામાં નિષ્ફળ રહ્યું છે આથી આ નિર્ણય લેવામાં આવ્યો છે એમ સેનાધિકારીઓએ કહ્યું છે.